Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 567/13/3304	Nové Mesto nad Váhom, 6.11.2013
EEČ : 2-24-67-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Nové Mesto nad Váhom
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
V období od 19. 11. 2012 do 09,15 h dňa 28. 6. 2013  v záhrade  rodinného domu č. XXXXX  na plynovom potrubí, vedúcom do meradla plynu, pred meradlom plynu napojil na toto vedenie vo vzdialenosti 20 cm pred plynomerom koleno, na ktoré nainštaloval pancierovú plynovú hadicu, ktorej druhú časť napojil na plynové potrubie za meradlom plynu, čím tak obišiel meradlo plynu, po čom následne v presne nezistenom období do dňa 28. 6. 2013 nemerateľne a neoprávnene odobral 3.395,40 mł zemného plynu, čo bolo zistené pracovníkom spoločnosti SPP - Distribúcia, a. s., Bratislava, pri kontrole odberného miesta dňa 28. 6. 2013 o 10,00 h, čím spoločnosti SPP - Distribúcia, a. s., Bratislava, Mlynské Nivy č. 44/b, IČO 35910739, vznikla škoda vo výške 1.620,09 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
          Uznesením policajta Obvodného oddelenia PZ Nové Mesto nad Váhom sp. zn. ORP-452/NM-NM-2013 zo dňa 28.06.2013 bolo v zmysle § 206 ods. 1 Trestného poriadku vznesené obvinenie XXXXX za  prečin Krádeže  podľa § 212 odsek 2 písmeno a) Trestného zákona na skutkovom základe, uvedenom vo výrokovej časti tohto uznesenia.
	Obvinený sa k spáchaniu predmetného trestného činu v plnom rozsahu priznal a súhlasil  s postupom v zmysle § 216 Trestného poriadku, vyhlásil, že spáchal skutok, za ktorý je stíhaný, pričom nie sú odôvodnené pochybnosti o tom, že ich vyhlásenie bolo vykonané slobodne, vážne a zrozumiteľne.
	Zo spáchania skutku je obvinený okrem vlastného priznania usvedčovaný výpoveďou splnomocnenca poškodenej spoločnosti, XXXXX a výpoveďou svedka XXXXX, ako i listinnými dôkazmi, a to, zápisnicou z ohliadky miesta činu, zápisom o zistení neoprávneného odberu plynu, fotodokumentáciou z miesta činu a vyčíslením škody, vypracovaným poškodenou spoločnosťou.
          Splnomocnenec poškodenej spoločnosti XXXXX si v tomto trestnom konaní za poškodenú spoločnosť uplatnil nárok na náhradu škody v čiastke 1620,09 EUR, pričom v mediačnom konaní, realizovanom probačným a mediačným úradníkom Okresného súdu Nové Mesto nad Váhom,  výšku škody upravil na čiastku 1619,50 EUR.
        Obvinený následne zaslal poškodenej spoločnosti dňa 31.07.2013 poštovou poukážkou peňažnú čiastku 1619,50 EUR .
        Podľa § 216 ods. 1 písm. a), písm. b), písm. c) Trestného poriadku môže v konaní o prečine, za ktorý zákon ustanovuje trest odňatia slobody neprevyšujúci päť rokov, prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu  podmienečne zastaviť trestné stíhanie ak obvinený vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
         Obvinený XXXXX nebol doposiaľ súdne trestaný ani prejednávaný za  spáchanie priestupku. 
         Zvážením všetkých skutkových zistení som dospela k záveru, že v predmetnej veci boli splnené všetky podmienky uvedené v § 216 ods. 1 písm. a), b), c) Trestného poriadku, a preto som trestné stíhanie proti obvinenému XXXXX  podmienečne zastavila.

          Obvinenému som určila skúšobnú dobu vo výmere 12 mesiacov, počas ktorej budem zisťovať, či obvinený vedie riadny život a nedopustí sa žiadnej činnosti, ktorou by porušil právny poriadok a ďalšie základné normy občianskej spoločnosti.
          Vzhľadom k uvedeným skutočnostiam som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Tr. por.).

Mgr. Katarína Zeleňáková
prokurátorka